text: Tirsdagens overblik: Sådan bliver dagen
  18 december 2018 kl. 06.36
  
  
  En seks meter lang grindehval strandede fredag eftermiddag ved Skagen. Grindehvalen skæres i dag op foran Fiskeri- og Søfartsmuseet i Esbjerg. Det begynder klokken kl. 9.30, og der er adgang for offentligheden, så alle kan se, hvordan sådan et pattedyr ser ud indeni.
  Ved middagstid åbner en ny hundeskov i Christiansfeld. Alle hunde og deres to-benede venner er velkomne til at deltage i indvielsen. Hundeskoven i Christiansfeld er den 9. af slagsen i Kolding kommune.
  5.000 skoleelever fra Kolding, Esbjerg og Aabenraa Kommuner lærer jule-evangeliet bedre at kende igennem gospelmusicalen "Min himmelske jul". Der er tre opførsler i dag i Esbjerg Musikhus.
  Tirsdag morgen genoptager skraldemændene i Kolding Kommune arbejdet. Skraldemændene hos Meldgaard Miljø nedlagde arbejdet fredag og mandag, men tirsdag morgen klokken 07.10 begynder de indsamlingen af affald, hvor de slap fredag i sidste uge. Først fredag den 21. december regner affaldschef Henrik Martinsen, at affaldsindsamlingen har normaliseret sig. Lørdag begynder juleindsamlingen af affald som tidligere annonceret, siger affaldschefen.
  Trafikken glider planmæssigt på både landevej og motorveje. Det samme gør den kollektive trafik.
  Tirsdag bliver skyet med dis eller tåge, og i perioder kan der stedvis komme lidt regn. Temperaturerne op mellem 2 og 5 grader. Vinden bliver let til jævn fra sydøst og syd, lyder vejrudsigten fra DMI.
  